  Туспуктэм: Ижкар администрацилэн пресс-службаез Наталия Сильвестрова Куартолэзе Ижкарын вачепумит нюръяськонъя дворец пуктыны кутскозы. Спорт огъетэз «Бизнес-спринт» федерал ӵектос улсын лэсьтозы. Со сярысь кар администрацилэн пресс-службаез ивортӥз. « Али Молодёжной урамысь 3 номеро юрт вӧзын лэсьтӥськон интыез дасяло. Куартолэзе огъетэз пуктыны кутскомы. Ужъёсты 2025-тӥ арын йылпумяломы» Сергей Стрелков, «Академия единоборств» огазеяськонлэн кивалтӥсез Дворецез пуктыны 800 миллион манет висъязы: 572,3 миллион манет федерал коньдэтысь, 134 миллион манет - улосвыл коньдэтысь, кылемзэ инвестор висъялоз. Выль спорт огъетын тренировкаос ортчылозы, элькун, федерал но дуннелэн ӵошатсконъёс радъяськозы. 10 сюрс квадрат метр быдӟа спорт юртын тхэквондоя, каратэя, дзюдоя, самбоя, боксъя, нюръяськонъя, тайской боксъя залъёс, тренажёръёсын зал, дӥсез воштон но гылтӥськон висъетъёс интыяськозы. Озьы ик спортысь шудон амалъёслы нимаз инты но 1000 адямилы трибунаосын бадӟым зал луоз. Тодэ вайытом, Ижкарын Нюръяськонъя дворец пуктыны концессионной тупанкылэз Москваын южтолэзе юнматӥзы. Ватсалом, туэ Эграын но Шарканын бассейнэн ФОК-ёс пуктыны кутскизы. Тегъёс: Спорт лэсьтӥськон Ижкар Удмуртия  